
A munkavállaló személyhez fűződő jogai és azok korlátozhatósága

Témaválasztásom indoka elsősorban a személyhez fűződő jogok védelmének örök aktualitásában rejlik. Az emberi személyiség a modern jogrendszerek alapvető értéke, a jogi szabályozások elsődleges célja az eszmei értelemben vett egyre gazdagabb emberi személyiség önmegvalósítása.
A személyhez fűződő jogok védelme nem képzelhető el csupán a polgári jog klasszikus védelmi rendszerének keretén belül: a személyiségvédelmet minden egyes jogágban – így a munkajogban is - meg kell valósítani.
Alappal merülhet fel bennünk a kérdés, hogy a munkaviszony erősen hierarchizált jellegéből fakadóan hogyan értelmezhetők, s milyen mértékben érvényesülhetnek a személyhez fűződő jogok. Anélkül, hogy a személyiségi jogok katalógusát a teljesség igényével végiglapoztam volna, dolgozatomban a munkajog világában kiemelt jelentőséggel bíró személyhez fűződő jogok bemutatására törekedtem, s bírósági esetjogon keresztül mutattam be érvényesülésük mikéntjét. Ezen felül a munkáltatót a munkaviszony természetéből eredően megillető jogok és a munkavállaló személyhez fűződő jogainak ütközése alapján arra kerestem a választ, hogy hol húzódik e jogok érvényesülésének határa.
Vizsgálódásom legfontosabb célja az volt, hogy feltérképezzem azon modern kori kihívásokat, melyekkel a 21. század munkavállalóinak szembe kell nézniük. Ellenőrizheti-e a munkáltató a munkavállalók elektronikus postafiókját? Megfigyelheti-e őket munkahelyi kamerák alkalmazása útján? Ezen kérdésekre a választ elsősorban a bírói joggyakorlat áttekintése útján próbáltam megadni, majd nemzetközi kitekintés segítségével a magyar joggyakorlat európai tendenciákkal történő összehasonlítását kíséreltem meg.
Az egyes jogok elemzését követően összegeztem, hogy a vizsgált jogesetek alapján mennyire valósítja meg a magyar szabályozás a munkajogi személyiségvédelem aktív és passzív oldalát.
Alaptézisem - mely szerint a személyhez fűződő jogok a munkajog világában is (a hierarchizált jogviszony és az egzisztenciális erőeltolódás ellenére) kimagasló szereppel bírnak - megerősítést nyert. Ennek ellenére be kellett látnom azt, hogy a személyiségi jogok szabályozásának teljességére való törekvés illúzió, megvalósíthatatlan feladat lenne csupán. A személyiségi jog megsértésének esetei ugyanis legalább olyan egyediek és sokszínűek, mint az ember maga. A törvények kijelölhetik a szabályozás kereteit, álláspontom szerint azonban az egyes jogok tartalmának kitöltése a bírói jogértelmező és jogfejlesztő tevékenységre hárul.



